મને ખબર છે કે મારું નામ પડે છે કે લોકોને તરત જ દાળમાં કાંઇક કાળું દેખાય છે. પણ મને વાંધો નથી. હું તો માનું છું કે એવરી પબ્લિસિટી ઇઝ ગૂડ પબ્લિસિટી. એટલે મને દાળનું ચૂંટણી પ્રતીક મળી જાય તો કોઇ તકલીફ નથી. લોકો જાણે જ છે કે દાળમાં ગમે તેટલી સામગ્રી નાખી શકાય છે. દાળ જાડી પણ હોઇ શકે છે અને પાતળી પણ. મારું આખું પોલિટિક્સ આ દાળ જેવું જ રહ્યું છે. વખત આવે હું મલાઇદાર દાળ થઇ જાઉં છું ને સમય આવે ત્યારે સાવ ફિક્કી પાણી જેવી દાળ બની જાઉં છું. હું દાળની જેમ જ ક્યારેક સ્વતંત્ર વાનગી તરીકે પણ ચાલી જાઉં છું અને ક્યારેક રોટલા સાથે તો ક્યારેક ભાત સાથે તો ક્યારેક ખીચડી બનીને પણ ગોઠવાઇ જાઉં છું. લોકોને ખ્યાલ છે કે ભલભલા જમણવારમાં મીઠાઇ કે ફરસાણ ભલે ખૂટે પણ દાળ ક્યારેય ખૂટતી નથી. મારે ત્યાં પણ અમુકતમુક પ્રકારના ભંડાર ક્યારેય ખૂટવાના નથી એ બધાને ખબર છે. એટલે જ દાળ મને ચૂંટણી પ્રતીક તરીકે ચાલશે.